́ніе же жите́йское и мяте́жъ и соверше́нныхъ ѡбы́че вреди́ти и безстра́стныхъ: ника́я бо по́льза є́сть, глаго́летъ златоу́стъ, ѿ дѣ́ланія человѣ́ча безъ̑ вы́шнягѡ приклоне́нія, нижѐ вы́шнее приклоне́ніе прихо́дитъ па́ки на непроизволя́ющаго: но ѻбоя̂ потрє́бна на́мъ, и бж҃ія и человѣ́чєская, и дѣ́ланіе, и ра́зумъ, и стра́хъ и наде́жда, и пла́чь, и утѣше́ніе, и боя́знь, и смире́ніе, и разсужде́ніе, и любо́вь: занѐ, глаго́летъ, вся̂ жи́знєнная сугу̂ба су́ть, де́нь и но́щь, свѣ́тъ и мра́къ, здра́віе и неду́гъ, добродѣ́тель и ѕло́ба, благополу́чіе и ѕлоключе́ніе, живо́тъ и сме́рть, да ѻ́вѣми у́бѡ, не́мощни су́ще, бг҃а возлю́бимъ, ѻ́вѣми же бѣжи́мъ грѣха̀ стра́хомъ искуше́ній: си́льни же су́ще всѣ́ми да возлю́бимъ бг҃а, я́коже ѻц҃а̀, вѣ́дяще, я́кѡ вся̂ бла̂га ѕѣлѡ̀ су́ть, и поле́знѣ я̀ бг҃ъ устроя́етъ и ѿ сла́дкихъ у́бѡ возде́рживаемся, тру̂дная же жела́емъ, вѣ́дяще, я́кѡ ѻ́нѣхъ ра́ди тѣлеса̀ жи́ва быва́ютъ во сла́ву творца̀: си́ми же ду́шы ко спасе́нію вспомоществу́еми быва́ютъ неизрече́нною ми́лостію бж҃іею